ANC vergader met minister oor SAUKJackson Mthembu, ANC-hoofsweep en voorsitter van die party se subkomitee oor kommunikasie Foto: Getrude Makhafola / ANA Die ANC wil met Faith Muthambi, minister van kommunikasie, vergader oor die SAUK se nuwe “ongrondwetlike” redaksionele beleid. Jackson Mthembu, die ANC se hoofsweep, het die party Dinsdag gedistansieer van Hlaudi Motsoeneng, bedryfshoof van die SAUK, se omstrede besluite. “In die ANC meen ons jy kan nie ŉ beleidsbesluit neem wat strydig is met die Grondwet nie. Ons kan nie toelaat dat daar met die Grondwet gemors word of die ANC se beleid ondermyn word nie en daarom wil ons Maandag met die minister vergader.” Die vergadering word gehou nadat Zizi Kodwa, woordvoerder van die ANC, op Twitter teen die media uitgevaar en hulle beskuldig het van ŉ agenda teen die SAUK. Mthembu het gesê die party meen die probleme by die openbare uitsaaier kon baie vinniger deur die SAUK-raad hanteer word. “Die SAUK het nie die ANC nodig gehad om die aangeleentheid te hanteer nie. Die raad moes die skielike beleidsverandering en die prosesse wat daartoe gelei het, bevraagteken het.” Mthembu het die SAUK se topbestuur beskuldig van ŉ gebrek aan leierskap.